Polisieman ondersoek oor rassistiese kommentaarSithole se beweerde uitlatings. Foto: Skermskoot/Facebook Die onafhanklike polisie-ondersoekdirektoraat (Opod) het bevestig hy ondersoek sers. Elvis Sithole se beweerde uitlatings. Sithole het glo die volgende uitlating op Facebook gemaak: “Gewoonlik versmoor ek dié tipe rassiste ’n bietjie met ŉ vullissak voor ek hulle by die aanhoudingselle inboek aangesien dit nie merke agterlaat nie. Hulle word net rooi. Nadat ek die papierwerk afgehandel en hulle toegesluit het, vat ek die dossier saam huis toe sodat niemand hulle kan vrylaat tot hulle op die volgende hofdatum voor die agbare landdros in die hof verskyn het nie.” Sithole het die uitlatings glo gemaak in reaksie op ’n nuusberig oor ŉ motoris wat hardhandig deur lede van die Johannesburgse Metropolisie uit sy motor geruk en in hegtenis geneem is nadat hy ŉ beampte glo die k-woord toegesnou het. Robbie Raburabu, woordvoerder van Opod, het gesê ŉ nuusinstansie in Witbank het ŉ skermskoot van Sithole se beweerde uitlatings aan hulle verskaf. Kapt. Eddie Hall, woordvoerder van die Witbank-polisie, het intussen aan Maroela Media gesê hulle is reeds vroeër van Sithole se beweerde uitlatings in kennis gestel waarna ŉ interne ondersoek begin is. Volgens Hall het Sithole beweer dat sy broer die uitlatings gemaak het. “Volgens Sithole het hy op die spesifiek dag sy foon by die huis vergeet. Ons sal nou ook ŉ verklaring van sy broer afneem en die interne ondersoek gaan voort.” Hall het gesê Sithole is nie geskors hangende die ondersoek nie.